Reijo Laatikainen

Reijo Laatikainen on laillistettu ravitsemusterapeutti, filosofian tohtori lääketieteellisestä tiedekunnasta, THM ja MBA. Hän on kuuluisa erityisesti Pronutritionist-blogistaan, jossa hän kirjoittaa ravitsemuksesta tieteeseen nojautuen.
Netin ravitsemusasiantuntijat ja yleiset harhaluulot.
Vuonna 2009 Laatikainen huomasi, että monet sortuvat netin ravitsemussivustojen hölynpölyyn, esimerkiksi siihen, että hiilihydraatit olisivat paha ja tyydyttynyt rasva ei olisi haitallista. Väitteet oli kuitenkin perusteltu tutkimustiedolla. Laatikainen innostui lukemaan ankarasti ravitsemustiedon tutkimuksia. Hän oppi, että tieteen kanta ei ole suuresti muuttunut hänen yliopistoajoistaan vaan netin "gurut" ovat väärässä. Gurujen teksti ei perustunut koko tutkimuskirjallisuuteen vaan he referoivat tutkimuksia valikoiden.
Guru voi olla vaikkapa pelkkä personal trainer tai kokemuspohjainen asiantuntija eikä koulutettu ravitsemuksen asiantuntija. Hän voi saarnata viljoja vastaan tai superfoodien puolesta.
Gurut väittävät ravitsemusterapeuttien, lääkärien ja tutkijoiden manipuloivan ihmisiä ja saavan palkkansa teollisuudelta.
Monet viehättyvät ohjeista, mutta oma kokemus siitä, että ruokavalio-ohjeet toimivat, ei todista, etteikö esimerkiksi kolesteroli olisi voinut nousta.
Laatikaisen mukaan myös lapset kärsivät, kun äidit sortuvat netin väitteisiin, kuten välttelemään maitoa tai harjoittamaan detox-kuureja tai siirtämään ortorektisen syömisen mallia lapsilleen. "Puhdas ruoka" -ajattelu, jossa hysteerisesti vältellään kaikkea ruoan prosessointia ja lisäaineita, on hänestä huolestuttavaa.
Toisaalta jotkut oikeat ravitsemustieteen asiantuntijat välillä ärsyyntyvät siitä, että Laatikainen tuo selkeästi esiin tilanteet, joissa ravitsemustieteen tulokset ovat keskenään ristiriitaisia.
Laatikaisen mielestä joissain asioissa tieteilijätkin ottavat liian mustavalkoisia kantoja, vaikka sellainen onkin yleensä enemmän nettigurujen piirre. Esimerkiksi sanotaan, että lisäaineista ei ole ikinä mitään haittaa, vaikka fruktaanit voivat aiheuttaa ilmavaivoja joillekin.
Laatikaisen mukaan vähähiilihydraattinen ruokavaliokin voi olla hyväksyttävä, jos se koostetaan muuten oikein eikä tyydyttynyttä rasvaa ole liikaa. Tyydyttynyt rasva on kokonaisuutena haitallista, mutta maitotuotteiden tyydyttyneen rasvan haitoista on hieman epäselvyyttä.
Kaiken laihduttamisen "haitallisuus" on Laatikaisen mukaan eräs harhaluuloista. Asianmukainen laihdutus ei altista lihavuudelle. Esimerkiksi suomalaisessa maltillisen painonpudotuksen ja laadukkaamman ruokavalion projektissa tyypin 2 diabetesriski putosi 58 prosenttia. Sen sijaan metabolisesti "terve" lihavuus on vain väliaikaista ja lihavuus aiheuttaa muitakin sairauksia, kuten lapsettomuutta ja nivelrikkoa. Järkevä laihduttaminen ehkäisee pitkäaikaisia sairauksia ja mielenterveyshäiriöitä sekä parantaa elämänlaatua. Siksi lihavuuteen kannattaa puuttua mutta kunnioittavasti.
Suomalaisten ruokavaliossa huolestuttavin asia on hänestä se, että ravitsemussuosituksia ei noudateta.
Luotettavinta hänestä ovat meta-analyysit, epäluotettavinta koe-eläin- ja koeputkitutkimukset.
Yksityiselämä.
Laatikaisen kiinnostus ravitsemukseen alkoi bodausharrastuksen myötä 1980-luvulla. Hän valistui ravitsemustieteilijäksi Kuopion yliopistosta vuonna 1993. Hänellä on avopuoliso ja kaksi aikuista lasta. Hän kertoo addiktoituneensa tutkimustiedon analysointiin.